《月岩》
宋代·赵师恕

眷此岩壑胜，领客共登临。
危栈临不测，巘涂历崎嵌。
俯仰极高临，上下穷幽深。
来登空明山，千崖正沉沉。
下瞰清罗江，古木郁萧森。
清风万里来，层云汤孤襟。
有客可共赋，有酒可自斟。
此景岂易得，此乐岂易寻。
吾生今老矣，遁迹归穷岑。
一棹下潇湘，此别意难任。
别后无相忘，诗成寄邮音。

作者简介：宗室。寓居长乐，字季仁。黄干门人。干尝称其宦不达而忘其贫，今不合而志于古。先为馀姚令，颇不得志。理宗端平二年，迁广西经略安抚使，有政绩，邑人刻石以纪。嘉熙元年改帅湖南。